En flok rasende AaB-spillere stod i kø for at give deres mening til kende til dommertrioen efter 1-1-opgøret på Energi Nord Arena. Morten "Duncan" Rasmussen gav derimod sin mening til kende foran TV2 Sports kameraer, men holdningen var den samme som holdkammeraternes: Ingen forstod, hvorfor Silkeborg fik tildelt det straffespark, der resulterede i Silkeborgs sene udligning. - Som jeg så det, var der ikke skyggen af straffe. Det er selvfølgelig svært at sige, når man ikke har set det på tv, men jeg tror ikke, at der var noget, siger angriberen. Han er generelt ikke særligt tilfreds med dommer Jakob Kehlet. - Jeg synes, at der var mange dårlige kendelser. Det var nok ikke hans bedste kamp, mener AaB-spilleren. Han synes, at hjemmeholdet havde fortjent sejren efter at have siddet tungt på kampen inden pausen. - Jeg er selvfølgelig ærgerlig over, at vi kun fik et point. Vi spillede langt bedre end Silkeborg i første halvleg. De havde overhovedet ikke noget spil, og det havde de heller ikke i anden, men dommerne var ikke med os i dag, siger Rasmussen efter sin tilbagevenden til den bedste danske fodboldrække. /ritzau/

Opsummering:
Morten "Duncan" forstår ikke, hvordan Silkeborg kunne få tilkendt det straffespark, der kostede AaB to point.